- Så trist og dybt bevægende. Tanker herfra til familien og pårørende. Sådan lyder én af de tusinder af kommentarer, folk har skrevet i kommentarsporet på TV2 Nords facebookside til sagen om 22-årige Mia Skadhauge Stevn. Torsdag aften tog den tragiske forsvindingssag en ny drejning, da politiet på et pressemøde oplyste, at der er fundet ligdele, som man formoder er af den unge kvinde. - Det er så frygteligt. Mine mange tanker går til familien, skriver blandt andet Lise Ellitsgaard Pedersen fra Frederikshavn i en kommentar. - Er virkeligt ked af det. 😢😢 Tænker på de stakkels forældre 🌹🌹, skriver Birthe Poulsen fra Aabybro. Hilsner fra hele landet Det er ikke kun nordjyder, der deler deres tanker og følelser om tragedien. Folk skriver også fra steder som Bornholm, Vejle og Esbjerg. - Så tragisk. Jeg er tom for ord mine tanker går til alle hendes kære 😪❤️, skriver Bettina Skytte fra Esbjerg i en kommentar på TV2 Nords facebookside. - Det er fuldstændig ubærligt 💔 Stakkels forældre. Det er der simpelthen ikke nogen, der må gå igennem. Kondolerer og sender de varmeste tanker ❤️, skriver Charlotte Mølgaard fra Vejle også. Blomster på Vesterbro Efter politiets pressemøde torsdag aften har flere nordjyder også været forbi Vesterbro i Aalborg for at lægge blomster og tænde lys, eftersom det var dér, Mia Skadhauge Stevn sidst blev set stige ind i en mørk bil. På papir har en gruppe mennesker foran dagligvarebutikken Netto skrevet 'Mia og Oliver - Vi tænker på jer' efterfulgt af et hjerte. Desuden er der sat blomster og lys frem, og fredag morgen er flere hilsner kommet til. Mias mor, Rikke Skadhauge, har på facebook takket for hilsnerne. Familien frabeder sig dog at få tilsendt blomster og hilsner på deres privatadresse lige nu.

Referat:
Folk fra nær og fjern sender medfølende tanker til Mia Skadhauge Stevns familie, efter politiet torsdag oplyste, at hun efter alt at dømme er blevet udsat for en forbrydelse.